b'\n_START_ARTICLE_\nFrance Stele (glasbenik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je 5. decembra 1855 gozdarju Jo\xc5\xbeefu in Ani Stele (rojeni Kancilija). V letih 1875\xe2\x88\x921877 je obiskoval ljubljansko u\xc4\x8ditelji\xc5\xa1\xc4\x8de, kjer ga je glasbo pou\xc4\x8deval Anton Nedv\xc4\x95d, a u\xc4\x8ditelji\xc5\xa1\xc4\x8da ni kon\xc4\x8dal. V \xc5\xa1olskem letu 1878/1879 je bil pomo\xc5\xbeni u\xc4\x8ditelj v Trnovem pri Ilirski Bistrici, br\xc5\xbe\xc4\x8das zatem, toda \xc5\xa1e pred 1883 pomo\xc5\xbeni u\xc4\x8ditelj, nato ob\xc4\x8dinski tajnik v Trnju pri Pivki. Pozneje je \xc5\xbeivel v Kamniku, odtod je po \xc5\xa1e nepreverjenih podatkih od\xc5\xa1el v 80. letih na Tr\xc5\xbea\xc5\xa1ko in se v 90-ih vrnil v Pivko._NEWLINE_Stele je bil znan tenorist, delaven pevski organizator in zborovodja pevskega zbora Lira v Kamniku. Ob 10-letnici Lire (1892) je vodil koncert tega zbora in baje v tem in naslednjih dveh letih opravil z njim ve\xc4\x8d turnej po Koro\xc5\xa1kem. Tudi  1912 je ob 30-letnici vodil koncert Lire; po prekinitvi zborovskega dela v vojnih letih je bil 1918 Stele ponovno tisti, ki je zbral pevce in z njimi vadil. Leta 1920 je zaradi bolezni vodstvo Lire odlo\xc5\xbeil. Po ustnem izro\xc4\x8dilu je ustanovil in vodil tudi na primorskem in Notranjskem ve\xc4\x8d pevskih zborov. Stele je zapisoval napeve in besedila ljudskih pesmi. Leta 1910 je poslal Delovnemu odboru za slovensko narodno pesem (ustan. 1905 pod vodstvom K. \xc5\xa0treklja) 286 zapisov: skoraj vsi so iz Kamnika in o\xc5\xbeje okolice, nabrani med 1909\xe2\x80\x931910, le 4 so s Krasa (\xc5\xa0t. Peter /sedaj Pivka/, Trnje pri Pivki, Ilirska Bistrica). Gradivo hrani Glasbenonarodopisni in\xc5\xa1titut v Ljubljani med gradivom Odbora za nabiranje slovenske narodne pesmi._NEWLINE_Kot pevski solist je bil baje prvi slovenski glasbeni izvajalec, \xc4\x8digar izvedbe so okoli 1905 snemali na gramofonske plo\xc5\xa1\xc4\x8de.'